《读欧阳子秋声赋有述》
明代·韩日缵

林椒秋气肃，夕风荐绪冷。星河敛微辉，皓魄何耿耿。

棐几有馀清，漏下夜已丙。偶展秋声篇，罢牍发深省。

荣衰自物理，栽倾缘情境。缟发不再玄，摄生莫如静。

行葆方寸澄，坐令群虑屏。三叹临前除，眷兹清霄永。

作者简介：明广东博罗人，字绪仲。万历三十五年进士，除检讨。累迁至礼部尚书。时宦官用权，人皆畏其凶焰，独日缵坦然处之。后充经筵讲官，得熹宗称善。卒谥文恪。